Svätá **Marta** alebo aj **Marta z Betánie** je biblickou postavou Nového zákona. Marta bola sestrou Lazára a Márie. Žili v dedine Betánia neďaleko Jeruzalema a priatelili sa s Ježišom, ktorý ich navštevoval. Marta je niekoľkokrát spomínaná v evanjeliách. Podľa Rímskeho martyrológia pripadá pamiatka svätej Marty na 29. júl.

Marta v evanjeliách
-------------------

Počas Ježišovej návštevy v Betánii sa Mária posadila pri jeho nohách a počúvala jeho slová, zatiaľ čo Marta mala plné ruky práce s prípravou pohostenia pre hostí. Preto išla za Ježišom a žiadala ho, nech povie Márii, aby jej išla pomôcť. Ježiš jej ale nevyhovel, odpovedal: „Marta, Marta, robíš si starosti a trápiš sa pre mnoho vecí. Len jedného je treba. Mária volila dobre. Vybrala si to, o čo nepríde." (Lk 10, 41-42).

Druhýkrát sa o Marte píše v súvislosti so vzkriesením Lazára, keď vyznáva svoju vieru v Ježiša Krista. Keď ochorel jej brat Lazár, poslali o tom Ježišovi správu. Ten všal prišiel k nim do Betánie až štyri dni po pohrebe Lazára. Sestry sa o Ježišovom príchode dozvedeli, keď bol ešte pred dedinou, Mária, zdrvená žiaľom, zostala doma, avšak Marta mu bežala oproti:

|  |  |  |
| --- | --- | --- |
| „ | Keď Marta počula, že prichádza Ježiš, išla mu naproti. Mária zostala doma. Marta povedala Ježišovi: "Pane, keby si bol býval tu, môj brat by nebol umrel. Ale aj teraz viem, že o čokoľvek poprosíš Boha, Boh ti to dá." Ježiš jej povedal: "Tvoj brat vstane z mŕtvych." Marta mu vravela: "Viem, že vstane v posledný deň pri vzkriesení." Ježiš jej povedal: "Ja som vzkriesenie a život. Kto verí vo mňa, bude žiť, aj keď umrie. A nik, kto žije a verí vo mňa, neumrie naveky. Veríš tomu?" Povedala mu: "Áno, Pane, ja som uverila, že ty si Mesiáš, Boží Syn, ktorý mal prísť na svet." | "|
| – Ján 11, 20-27 |

O niekoľko veršov ďalej potom praktická Marta upozorňuje Ježiša, keď chce nechať otvoriť Lazárov hrob, že štyri dni pochovaný Lazár už zrejme dosť zapácha.

Šesť dní pred Veľkou nocou bol Ježiš v Betánii naposledy, pripravili mu večeru a Marta pri nej obsluhovala.

 Smrť svätej Marty v Betánii, gotická oltárna doska (okolo 1490, Diecézne múzeum Rottenburg)Po Ježišovom nanebovstúpení Marta s Máriou, Lazárom i inými Kristovými učeníkmi boli od Židov chýtení a daní na loď bez vesiel, aby na mori zahynuli. Božím riadením však všetci priplávali do Provensálska, kde Marta neďaleko Marseilles založila kláštor, v ktorom žila 30 rokov až do svojej smrti. Podľa tradície bola pochovaná v Tarascone, nad jej hrobom bol postavený kostol, ktorý je jej zasvätený.

### Legenda o drakovi

 *Svätá Marta vedie skroteného draka* (ľudová maľba, 18. storočie)Mesto Tarascone mala Marta oslobodiť od zlého draka. Drak nazývaný *tarasque* je popisovaný ako príšera so šiestimi nohami, ktoré sa podobajú medvedím, telom ako býk s korytnačím pancierom na chrbte a so šupinatým chvostom zakončeným jedovým bodcom ako u škorpióna. Hlavu mal leviu a uši konské. Kráľovi Tarasconu s celým jeho vojskom sa nepodarilo draka zabiť. Marta ho ale skrotila modlitbou a priviedla ho do mesta. Obyvatelia boli z draka tak vydesení, že ho v noci napadli a zviera, ktoré sa vôbec nebránilo, zabili. Marta potom predniesla kázanie, po ktorom sa mnoho ľudí obrátilo na kresťanstvo a ľutovalo, že draka zabili. Na jeho pamiatku premenovali mesto na Tarascon.

Každý rok v júni sa oslavuje pamiatka tejto udalosti sprievodom s maketou draka. Slávnosť je od roku 2008 zaradená na zoznam nehmotného dedičstva UNESCO. V Španielsku sa figurína draka nazývaná tarasca nosí spolu s inými figurínami v sprievodoch na Božie telo.

Uctievanie
----------

Rímskokatolícka cirkev si pripomína sv. Martu 29. júla. Pápež František upravil dekrétom z roku 2021 spomienku v tento deň. Slávi sa ako spomienka sv. Marty, Lazára a Márie.

Svätá Marta je považovaná za patrónku usilovných gazdiniek. Veriaci sa môžu modliť utorkovú novénu k sv. Marte.

Po zvolení pápeža Františka sa stal známym Dom sv. Marty, hosťovský dom pre klerikov, v ktorom býva aktuálny pontifik.

### Uctievanie na Slovensku

Svätej Marte je zasvätený rímskokatolícky kostol v Hrašovíku.

Referencie
----------

1. ↑  CATHOLIC CHURCH. *Martyrologium Romanum (2004)*. [s.l.] : [s.n.], 2004. Dostupné online.
2. ↑  EKERT, František. *Církev vítězná: životy Svatých a Světic Božích.* 3. svazek. V Praze: Nákladem Dědictví sv. Jana Nepomuckého, 1896. 879 s. [Viz str. 311.]
3. ↑   *UNESCO - Géants et dragons processionnels de Belgique et de France* [online]. ich.unesco.org, [cit. 2023-04-12]. Dostupné online. (po francúzsky)
4. ↑  CATHOLIC CHURCH. *Martyrologium Romanum (2004)*. [s.l.] : [s.n.], 2004. Dostupné online.
5. ↑   *Úpravy v liturgickom kalendári týkajúce sa 29. júla a troch učiteľov Cirkvi* [online]. www.tkkbs.sk, [cit. 2023-04-12]. Dostupné online.
6. ↑   *Liturgický kalendár* [online]. lc.kbs.sk, [cit. 2023-04-12]. Dostupné online.
7. 1 2  PAÚROVÁ, Ivanka. *Utorková novéna sv. Marty* [online]. 2020-07-29, [cit. 2023-04-12]. Dostupné online.
8. ↑  A.S, Petit Press. *Pápež sa do paláca nesťahuje, cíti sa dobre v Dome sv. Marty* [online]. svet.sme.sk, [cit. 2023-04-12]. Dostupné online.
9. ↑   *Kostoly Slovenska* [online]. www.kostolyslovenska.sk, [cit. 2023-04-12]. Dostupné online.

Literatúra
----------

* SCHAUBER, Vera; SCHINDLER, Hanns Michael. *Rok so svätými*. Kostolné Vydrí : Karmelitánske vydavateľstvo, 1994. 702 s. ISBN 80-85527-75-8 (str. 389)

Pozri aj
--------

* Nový Zákon
* Zoznam svätcov Katolíckej cirkvi
* Rímske martyrológium

Iné projekty
------------

Commons
* Spolupracuj na Commons Commons ponúka multimediálne súbory na tému **Marta z Betánie**

Zdroj
-----

*Tento článok je čiastočný alebo úplný preklad článku Svata Marta na českej Wikipédii.*